шеговити разкази за Усмивки
Един чичко влязъл в сладкарско ателие. По радиото излъчвали пряко важен футболен мач. И служителят го слушал внимателно. Клиентът започнал:
- Добър ден! Утре съпругата ми става на петдесет години. Бих искал да поръчам торта с надпис по този тържествен повод!
Все така заслушан в мача, сладкарят взел молив и лист хартия:
- Какъв да бъде надписа, господине?
Чичкото продиктувал:
- В горната част на тортата да пише:
"ТИ - ИЗОБЩО НЕ ОСТАРЯВАШ!"
А в долната част:
"А С ГОДИНИТЕ - СТАВАШ ВСЕ ПО-СЛАДКА!"
Кулинарният майстор кимнал:
- Добре, разбрах Ви отлично! Елате утре сутринта!
И така на другия ден заранта, чичкото отново дошъл на въпросното място. Сладкарят го посрещнал с широка усмивка:
- Вашата поръчка е готова! Заповядайте! Поздравителният надпис е точно, какъвто ми го продиктувахте!
Клиентът отворил капака на кутията. Върху тортата пишело:
"ТИ - ИЗОБЩО НЕ ОСТАРЯВАШ ОТГОРЕ! А С ГОДИНИТЕ СТАВАШ ВСЕ ПО-СЛАДКА ОТДОЛУ!"